**Ministru kabineta noteikumu projekta “Grozījumi Ministru kabineta 2017.gada 13.jūnija noteikumu Nr.322 “Noteikumi par Latvijas izglītības klasifikāciju”” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekts paredz precizēt Latvijas izglītības klasifikāciju. Ministru kabineta noteikumu projektā precizēta terminoloģija, ietverti jauni izglītības programmu veidi un precizēti esošie izglītības programmu veidi, atbilstoši Izglītības likuma 8.panta pirmajai daļai precizētas izglītības ieguves formas.Ministru kabineta noteikumu projekts stāsies spēkā Oficiālo publikāciju un tiesiskās informācijas likumā noteiktajā kārtībā. |
| **I. Tiesību akta projekta izstrādes nepieciešamība** |
| 1. | Pamatojums | Izglītības un zinātnes ministrijas iniciatīva, kā arī ņemot vērā:1. Statistikas likuma 21.panta 1.punktā ietvertos pilnvarojumus Ministru kabinetam noteikt nacionālo statistisko klasifikāciju;
2. Izglītības likuma 14.panta 1.1 punktā ietverto pilnvarojumu Ministru kabinetam noteikt Latvijas kvalifikāciju ietvarstruktūras līmeņiem atbilstošus zināšanu, prasmju un kompetenču aprakstus;
3. Augstskolu likuma 3.panta sestajā daļā noteikto pilnvarojumu Ministru kabinetam noteikt Latvijas izglītības klasifikāciju, kurā ietver arī Latvijas Republikā iegūto grādu un profesionālo kvalifikāciju salīdzinājumu ar Eiropas kvalifikācijas ietvarstruktūru un Eiropas kvalifikācijas ietvarstruktūras līmenim atbilstošo zināšanu, prasmju un kompetences aprakstus katra līmeņa studiju programmu beidzējiem.
 |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta noteikumu projekts “Grozījumi Ministru kabineta 2017.gada 13.jūnija noteikumu Nr.322 “Noteikumi par Latvijas izglītības klasifikāciju”” (turpmāk - noteikumu projekts) paredz precizēt terminoloģiju, kā arī svītrot pedagoģiskās korekcijas izglītības programmas (vispārējā izglītībā), jo ar 2018.gada 21.jūnija grozījumiem Vispārējās izglītības likumā ir izslēgta pedagoģiskā korekcija, kā īpašs izglītības ieguves veids. Ar 2019. gada 20.augusta grozījumiem pedagoģiskās korekcijas programmas tika svītrotas arī no Ministru kabineta noteikumiem Nr.468 “Noteikumi par valsts pamatizglītības standartu, pamatizglītības mācību priekšmetu standartiem un pamatizglītības programmu paraugiem”, t.sk. svītrots pamatizglītības pedagoģiskās korekcijas programmas paraugs.Noteikumu projektā atbilstoši Izglītības likuma 8.panta pirmajai daļai precizētas izglītības ieguves formas, vienlaikus neparedzot pašizglītību kā atsevišķu izglītības ieguves formu, jo saskaņā ar Izglītības likuma 1.panta 16.punktu pašizglītība ir ārpus izglītības iestādes iegūta izglītība, un šādu pazīmi nav nepieciešams norādīt izglītības programmas kodā. Noteikumu projektā ir paredzēts pārejas periods vakara (maiņu) izglītības ieguves formai – tas pamatojams ar to, ka atbilstoši Vispārējās izglītības likuma pārejas noteikumu 33. un 34.punktam vakara (maiņu) vidusskolas no 2018.gada 1.augusta vairs nedibina, un līdz 2020.gada 31.augustam tās ir likvidējamas vai reorganizējamas. 2018.gada 21.jūnija grozījumi Vispārējās izglītības likumā, ar kuriem likumā tika ietvertas minētās normas, paredzēja, ka vakara (maiņu) izglītības programmas turpmāk varētu tikt klasificētas (aizstātas) kā neklātienes izglītības programmas, tomēr vienlaikus tas neierobežo izglītības iestādi, izvērtējot dažādus aspektus, vakara (maiņu) izglītības programmas aizstāt ar klātienes izglītības programmām. Tiesiskās paļāvības principa ievērošanas nolūkā noteikumu projekts paredz pārejas periodu izglītības programmu īstenošanai vakara (maiņu) ieguves formā, kā termiņu, līdz kuram izglītības programmas minētajā formā var tikt īstenotas, nosakot 2022.gada 31.augustu (tādējādi izglītojamie, kas jau ir uzsākuši izglītības programmas apguvi, piemēram, 10.klasē vakara (maiņu) ieguves formā 2019./2020. mācību gadā, varētu šādas izglītības programmas apguvi pabeigt). Informējam, ka pēc datiem uz 2019.gada 1.septembri ir 22 izglītības iestādes, kas īsteno vispārējās izglītības programmas vakara (maiņu) izglītības ieguves formā. Minētajās izglītības programmās 2.-6. klasē ir 26 izglītojamie, 7.-9. klasē – 500 izglītojamie, savukārt 10.-12. klasē – 1525 izglītojamie.Ievērojot Vispārējās izglītības likuma pārejas noteikumu 38.punktā noteikto par 42.panta pirmās daļas (kas attiecas uz vispārējās vidējās izglītības programmu virzieniem) pakāpenisku izslēgšanu līdz 2022.gada 31.augustam, pārejas noteikumu 41.punktā noteikto par 30.panta sestās daļas (kas attiecas uz tādu pamatizglītības programmu īstenošanu, kuras kādā no mācību jomām vai daļā no jomas nosaka augstākus izglītības satura apguves plānotos rezultātus par valsts vispārējās izglītības standartā noteiktajiem vispārējās izglītības obligātā satura apguves plānotajiem rezultātiem (turpmāk – pamatizglītības programma ar augstākiem sasniedzamajiem rezultātiem), un kas var tikt īstenota jau no 2020.gada 1.septembra) stāšanos spēkā 2023.gada 1.septembrī un to, kādu vispārējās izglītības programmu īstenošana paredzēta Ministru kabineta 2018.gada 27.novembra noteikumos Nr.747 “Noteikumi par valsts pamatizglītības standartu un pamatizglītības programmu paraugiem” un Ministru kabineta 2019.gada 3.septembra noteikumos Nr.416 “Noteikumi par valsts vispārējās vidējās izglītības standartu un vispārējās vidējās izglītības programmu paraugiem” (turpmāk – noteikumi Nr.416), pilnveidots regulējums par vispārējās izglītības programmām. Attiecīgi noteikumu projektā ietverts normatīvajam regulējumam atbilstošs pārejas periods vispārējās izglītības programmu virzienu spēkā esamībai, klasifikācijā ietverta vispārējās izglītības programma (kas attiektos gan uz pamatizglītības programmu, gan uz vispārējās vidējās izglītības programmu), izglītības iestādes izstrādāta izglītības programma (kas attiektos gan uz pamatizglītības programmām ar augstākiem sasniedzamajiem rezultātiem, gan uz noteikumu Nr.416 13.punktā minētajām no vispārējās vidējās izglītības programmas parauga atšķirīgām vispārējās vidējās izglītības programmām), kā arī starptautiskās izglītības programmas un starptautiskā bakalaurāta izglītības programmas (2020.gada 2.jūlijā pieņemts Starptautisko skolu likums, kas paredz starptautisku izglītības programmu īstenošanu (tostarp starptautiskā bakalaurāta izglītības programmu) un Izglītības kvalitātes valsts dienesta kompetenci izsniegt atļaujas starptautiskas izglītības programmas un mācību priekšmeta “Latvijas mācība” īstenošanai uz starptautiskas izglītības programmas akreditācijas laiku (Starptautisko skolu likuma 13.panta pirmā daļa). Noteikumu projekts paredz svītrot Ministru kabineta 2017.gada 13.jūnija noteikumu Nr.322 “Noteikumi par Latvijas izglītības klasifikāciju” 1.pielikuma 5.piezīmi (attiecībā uz izglītības programmām ar piekto un sesto koda ciparu 58 vai 59, kuras apgūst izglītojamie 7.–9. klasē), jo normatīvie akti neierobežo izglītības programmas ar kodu 58 vai 59 apguvi pamatizglītības pakāpē: gan spēkā esošais, gan jaunais pamatizglītības standarts ietver pilnu pamatizglītības apguvi, kā arī Vispārējās izglītības likums 50.panta otrā un trešā daļa noteic, kas speciālās izglītības programmas izglītojamajiem ar smagiem garīgās attīstības traucējumiem vai vairākiem smagiem attīstības traucējumiem ir paredzētas deviņiem gadiem, un tās īsteno, izstrādājot katram izglītojamajam individuālu izglītības programmas īstenošanas plānu. Atkarībā no izglītojamā veselības stāvokļa un izglītības iestādes iespējām izglītības programmu var īstenot ilgākā laikposmā, bet ne ilgāk par 12 gadiem. Speciālās izglītības programmas izglītojamajiem ar garīgās attīstības traucējumiem ir paredzētas deviņiem gadiem. Ja programmas īstenotājs nodrošina iespēju iegūt profesionālo izglītību, programmu var īstenot ilgākā laikposmā, bet ne ilgāk par 12 gadiem.Noteikumu projektā precizēti izglītības programmu veidi pamatizglītības pirmajā posmā un augstākās izglītības pakāpē.Noteikumu projekts paredz, ka ne tikai doktorantūrai, bet arī rezidentūrai (koda pirmais un otrais cipars 50) tiktu piešķirts 8. Latvijas kvalifikāciju ietvarstruktūras līmenis, jo tā arī ir turpinājums izglītības programmai ar kodu 49, kā tas ir doktora studijām (koda pirmais un otrais cipars 51).Noteikumu projekts papildināts ar profesionālās tālākizglītības un profesionālās pilnveides izglītības programmām, lai paplašinātu profesionālās izglītības programmu piedāvājumu un pieejamību pieaugušo izglītībā, īstenojot Latvijas Nacionālajā attīstības plānā 2021. - 2027. gadam noteiktos stratēģiskos mērķus, prioritātes un uzdevumus. Nozaru kvalifikāciju struktūras izstrādātas Eiropas Sociālā fonda darbības programmas "Izaugsme un nodarbinātība" 8.5.2. specifiskā atbalsta mērķa “Nodrošināt profesionālās izglītības atbilstību Eiropas kvalifikācijas ietvarstruktūrai ” projekta “Nozaru kvalifikācijas sistēmas pilnveide profesionālās izglītības attīstībai un kvalitātes nodrošināšanai” (sk.<https://visc.gov.lv/profizglitiba/nozkval.shtml>) ietvaros. Profesionālās kvalifikācijas, nozaru profesijās ietilpstošas specializācijas un saistītās profesijas aptver visus Latvijas kvalifikāciju līmeņus, šo profesiju, saistīto profesiju un specializāciju apguvei ir īstenojamas ne tikai sākotnējās profesionālās izglītības programmas, bet arī profesionālās tālākizglītības programmas. Tāpat izglītības turpināšanai un papildināšanai pieaugušo izglītības sektorā ir īstenojamas profesionālās pilnveides izglītības programmas. Profesionālās tālākizglītības programmas profesionālās kvalifikācijas ieguvei augstākās izglītības pakāpē noteikumu projektā ir ietverti jauni izglītības programmu veidi – 41T (profesionālā tālākizglītība, īstenojama pēc profesionālās vidējās izglītības ieguves nozarē vai ar iegūtu augstāko profesionālo izglītību, mācību ilgums 960 vai vairāk stundas), 42T (profesionālā tālākizglītība, īstenojama pēc bakalaura, profesionālā bakalaura vai otrā līmeņa profesionālās augstākās izglītības iegūšanas, mācību ilgums 960 vai vairāk stundas) un 47T (profesionālā tālākizglītība, īstenojama pēc maģistra, profesionālā maģistra vai otrā līmeņa profesionālās augstākās izglītības iegūšanas, mācību ilgums 960 vai vairāk stundas. Tā kā visos Latvijas kvalifikāciju ietvarstruktūras līmeņos ir īstenojama profesionālās kompetences pilnveide, noteikumu projekts ir papildināts ar iztrūkstošajiem šādu izglītības programmu kodiem. Lai veicinātu pieaugušo riska grupām iespējas iegūt profesionālu izglītību un nodrošinātu iespēju īstenot profesionālās pilnveides programmas profesionālās kompetences apguvei arī Latvijas kvalifikāciju ietvarstruktūras pirmajā un otrajā līmenī, noteikumu projektā ir ietverts jauns izglītības programmu veids – 10P − profesionālā pilnveides izglītības programmas, īstenojamas bez iepriekšējās izglītības ierobežojuma.Lai nodrošinātu iespēju īstenot profesionālās pilnveides izglītības programmas augstākajā izglītībā) noteikumu projekts ir papildināts ar izglītības programmas veidu 44P (profesionālā pilnveide īstenojama pēc augstākās izglītības ieguves).  |
| 3. | Projekta izstrādē iesaistītās institūcijas un publiskas personas kapitālsabiedrības | Izglītības un zinātnes ministrija, Akadēmiskās informācijas centrs, Izglītības kvalitātes valsts dienests, Valsts izglītības attīstības aģentūra, Valsts izglītības satura centrs. |
| 4. | Cita informācija |  Nav |

|  |
| --- |
|  **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekta tiesiskais regulējums attiecas uz Izglītības kvalitātes valsts dienestu, Akadēmiskās informācijas centru, Valsts izglītības satura centru, izglītības iestādēm un izglītojamajiem |
| 2. | Tiesiskā regulējuma ietekme uz tautsaimniecību un administratīvo slogu | Sabiedrības mērķgrupām un institūcijām projekta tiesiskais regulējums nemaina tiesības un pienākumus, kā arī veicamās darbības. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Ministru kabineta noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Veicami grozījumi Ministru kabineta 2018.gada 27.novembra noteikumos Nr.747 “Noteikumi par valsts pamatizglītības standartu un pamatizglītības programmu paraugiem”, precizējot pamatizglītības programmu kodus atbilstoši tam, ka noteikumu projekts vispārējās izglītības programmai trešo, ceturto un piekto koda ciparu paredz 016 (tehniskie grozījumi). |
| 2. | Atbildīgā institūcija | Izglītības un zinātnes ministrija, Valsts izglītības satura centrs. |
| 3 | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Ministru kabineta noteikumu projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| Ministru kabineta noteikumu projekts šo jomu neskar. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Izglītības un zinātnes ministrija, Izglītības kvalitātes valsts dienests. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Ministru kabineta noteikumu projekts neietekmēs pārvaldes funkcijas un institucionālo struktūru, netiks veidotas jaunas institūcijas, likvidētas vai reorganizētas esošās institūcijas, to cilvēkresursi netiks ietekmēti. |
| 3. | Cita informācija | Nav |

Izglītības un zinātnes ministre I. Šuplinska

Vizē:

Valsts sekretāre L. Lejiņa